Il-Kummissjoni Ewropea - Stqarrija għall-istampa L-Implimentazzjoni tas-Sistema Ewropea Komuni tal-Asil: il-Kummissjoni teskala tmien proċedimenti ta' ksur Il-Kummissjoni Ewropea llum adottat tmien deċiżjonijiet dwar ksur minħabba nuqqas ta' trasponiment sħiħ u ta' implimentazzjoni tas-Sistema Ewropea Komuni tal-Asil. Id-deċiżjonijiet jikkonċernaw lill-Greċja, lill-Kroazja, l-Italja, lil Malta u lill-Ungerija (ara IP/15/6228). Il-miżuri tal-lum isegwu l-40 deċiżjoni li tnedew fit-23 ta' Settembru 2015, flimkien mal-34 każ diġà pendenti, dwar ksur potenzjali jew attwali tal-leġiżlazzjoni tal-UE dwar l-asil. Il-Kummissjoni se tkompli ssegwi l-proċeduri ta' ksur mingħajr dewmien u b'mod effettiv biex tiżgura konformità sħiħa mal-leġiżlazzjoni tal-UE f'dan il-qasam. Il-Kummissjoni llum qed tħeġġeġ lill-Greċja, lill-Kroazja u lill-Italja biex jimplimentaw kif xieraq ir- Regolament Eurodac (ir-Regolament (UE) Nru 603/2013) li jipprovdi għal teħid effettiv tal-marki tas- swaba ta' persuni li qed ifittxu l-asil u t-trażmissjoni ta' dejta lis-sistema ċentrali ta' Eurodac, u dan, f'ħin ta' 72 siegħa. L-implimentazzjoni effettiva tar-Regolament Eurodac hija essenzjali għall- funzjonament tas-sistema ta' Dublin u l-iskemi ta' rilokazzjoni tal-UE. Il-Kummissjoni Ewropea bagħtet ittri amministrattivi lill-Greċja, lill-Kroazja u lill-Italja f'Ottubru. Xahrejn wara, dan it-tħassib għadu ma ġiex indirizzat b'mod effettiv. Il-Kummissjoni Ewropea għalhekk iddeċiediet illum li tibgħat Avviżi ta' Tqegħid fil-Mora lill-Greċja, lill-Kroazja u lill-Italja (l-ewwel pass ta' proċedura ta' ksur). Il-Kummissjoni qed tħeġġeġ ukoll lill-Greċja u lil Malta jikkomunikaw il-miżuri nazzjonali meħuda biex jittrasponu bis-sħiħ id-Direttiva dwar il-Proċeduri tal-Asil (id-Direttiva 2013/32/UE) li tistipula proċeduri komuni għall-għoti u l-irtirar ta' protezzjoni internazzjonali u d-Direttiva dwar il- Kondizzjonijiet ta' Akkoljenza (id-Direttiva 2013/33/UE ) li tittratta l-aċċess għal kundizzjonijiet ta' akkoljenza għal persuni li qed ifittxu l-asil waqt li jistennew li l-applikazzjonijiet tagħhom jiġu eżaminati. Il-Greċja u Malta għadhom ma kkomunikawx il-miżuri ta' traspożizzjoni kollha meħtieġa. Intbagħtu Avviżi ta' Tqegħid fil-Mora fit-23 ta' Settembru 2015 lill-Greċja, lil Malta u lil 16-il Stat Membru ieħor li jikkonċernaw id-Direttiva dwar il-Proċeduri tal-Asil. Avviżi ta' Tqegħid fil-Mora ntbagħtu wkoll lill-Greċja u lil Malta kif ukoll lil 17-il Stat Membru ieħor fl-istess data li jikkonċernaw id-Direttiva dwar il-Kundizzjonijiet ta' Akkoljenza. Minkejja dawn l-ittri, il-Greċja u Malta għadhom ma nnotifikawx lill-Kummissjoni dwar il-miżuri ta' traspożizzjoni tagħhom. Għalhekk il-Kummissjoni ddeċidiet illum li tindirizza "Opinjonijiet Motivati" liż-żewġ Stati Membri li jikkonċernaw iż-żewġ Direttivi. Il-Passi li Jmiss L-avviżi ta' tqegħid fil-mora huma l-ewwel pass fil-proċedura ta' ksur. Wara li jirċievu avviż ta' tqegħid fil-mora, l-Istati Membri għandhom xahrejn biex jirrispondu u fil-każ li ma jikkomunikawx mal-Kummissjoni, iridu jinnotifikaw il-miżuri nazzjonali ta' traspożizzjoni lill-Kummissjoni. Fin- nuqqas ta' risposti sodisfaċenti jew ta' notifika ta' miżuri nazzjonali, il-Kummissjoni Ewropea tista' tiddeċiedi li tibgħat opinjonijiet motivati, it-tieni pass fi proċediment ta' ksur. Wara li l-Istati Membri jirċievu l-opinjonijiet motivati, dawn għandhom xahrejn biex jagħtu risposta lill-Kummissjoni, billi jinnotofikawha dwar il-miżuri meħuda biex tkun żgurata t-traspożizzjoni sħiħa, jew biex il-leġiżlazzjoni nazzjonali tinġieb f'konformità mal-liġi tal-UE. Jekk l-Istati Membri jonqsu milli jagħmlu dan, il-Kummissjoni tista' tiddeċiedi li tirreferihom lill-Qorti tal-Ġustizzja tal-UE. F'każ li ma jkun hemm l-ebda komunikazzjoni dwar il-miżuri nazzjonali ta' traspożizzjoni, il-Kummissjoni tista' tipproponi lill-Qorti tal-Ġustizzja tal-UE li timponi sanzjonijiet finanzjarji. Il-bażi tad-dejta ta' Eurodac ġiet stabbilita fl-2003 u hija bażi ta' dejta tal-marki tas-swaba' ta' persuni li jfittxu l-asil fl-UE. Meta persuna tapplika għall-asil jew tinqabad li tkun qasmet fruntiera esterna b'mod irregolari minn pajjiż terz, jittieħdu l-marki tas-swaba' tagħha u jiġu trażmessi lis- sistema ċentrali ta' Eurodac. Ir-riformulazzjoni tar-Regolament Eurodac daħlet fis-seħħ fl-20 ta' Lulju 2015 u introduċiet aġġornamenti fis-sistema, b'mod partikolari biex ikun żġurat li d-dejta tiġi trażmessa fi 72 siegħa lis-Sistema Ċentrali, biex jiġi indirizzat it-tħassib dwar il-protezzjoni tad-dejta u biex jiġu miġġielda t-terroriżmu u r-reati serji. Id-Direttiva dwar il-Proċeduri tal-Asil (id-Direttiva 2013/32/UE) tistabbilixxi regoli dwar il- proċess tal-preżentazzjoni tal-applikazzjoni għall-asil, fosthom dwar kif wieħed għandu japplika, kif l- applikazzjoni tiġi eżaminata, x'għajnuna l-applikant għall-asil jingħata, kif wieħed għandu jappella u kif jiġu ttrattati applikazzjonijiet ripetuti. Hija tapplika għall-applikazzjonijiet kollha għall-protezzjoni internazzjonali magħmula fit-territorju, fosthom fil-fruntiera, fl-ibħra territorjali jew f'żoni ta' tranżitu tal-Istati Membri. L-Istati Membri kienu obbligati jittrasponu din id-Direttiva u jikkomunikaw il- miżuri ta' traspożizzjoni sal-20 ta' Lulju 2015 (bl-eċċezzjoni tal-Artikolu 31(3), (4) u (5) li għalihom l-iskadenza tat-traspożizzjoni hija l-20 ta' Lulju 2018). Id-Direttiva dwar il-Kundizzjonijiet ta' Akkoljenza (id-Direttiva 2013/33/UE) tittratta l-aċċess għall-kundizzjonijiet ta' akkoljenza għal persuni li jfittxu l-asil filwaqt li jistennew l-eżami tat-talba tagħhom. Dan jiżgura li l-applikanti jkollhom aċċess għal akkomodazzjoni, ikel, kura tas-saħħa u impjieg, kif ukoll għal kura medika u psikoloġika. Jiżgura wkoll li d-detenzjoni tal-applikanti tkun dejjem f'konformità mad-drittijiet fundamentali u tkun ristretta d-detenzjoni ta' persuni vulnerabbli, b'mod partikolari persuni taħt l-età. L-Istati Membri kellhom jittrasponu d-Direttiva u jikkomunikaw il-miżuri ta' traspożizzjoni tagħhom sal-20 ta' Lulju 2015. Sa mill-bidu tas-snin 2000, il-Kummissjoni pproponiet għadd ta' atti leġiżlattivi mmirati lejn il-bini ta' Sistema Ewropea Komuni tal-Asil. L-Unjoni Ewropea issa għandha standards komuni dwar il- mod kif il-persuni li qed ifittxu l-asil jintlaqgħu u kif l-applikazzjonijiet tagħhom għall-asil jiġu pproċessati. L-UE stabbilixxiet ukoll kriterji komuni li l-awtoritajiet nazzjonali jużaw biex jiddeterminaw jekk persuna tkunx intitolata għal protezzjoni internazzjonali. Ħames biċċiet differenti ta' leġiżlazzjoni jiffurmaw il-qalba tas-Sistema Ewropea Komuni tal-Asil (ir- Regolament ta' Dublin, id-Direttiva dwar il-Proċeduri tal-Asil, id-Direttiva dwar il-Kwalifika, id- Direttiva dwar il-Kundizzjonijiet ta' Akkoljenza u r-Regolament EURODAC). Fit-13 ta' Mejju 2015, il-Kummissjoni Ewropea ppreżentat l-Aġenda Ewropea dwar il-Migrazzjoni, li stabbilixxiet approċċ komprensiv biex tittejjeb il-ġestjoni tal-migrazzjoni fl-aspetti kollha tagħha. Din kienet tinkludi impenn għall-prijoritizzazzjoni tal-implimentazzjoni tas-Sistema Ewropea Komuni tal- Asil. Qabel dan, fit-23 ta' Settembru 2015, il-Kummissjoni adottat 40 deċiżjoni dwar ksur potenzjali jew attwali fil-leġiżlazzjoni tal-UE dwar l-asil, flimkien mal-34 każ diġà pendenti. Għal Aktar Informazzjoni: Dwar il-monitoraġġ tal-liġi tal-UE fil-qasam tal-Affarijiet Interni. Dwar deċiżjonijiet ewlenin fil-pakkett ta' ksur ta' Diċembru 2015, ara MEMO/15/6223. Dwar il-proċedura ġenerali ta' ksur, ara MEMO/12/12. Dwar proċeduri ta' ksur. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-Implimentazzjoni_tas-Sistema_Ewropea_Komuni_tal-Asil__il-Kummissjoni_teskala_tmien_pro_edimenti_ta__ksur.pdf